
			91/2026 EBAZPENA, irailaren 23koa, Jaurlaritzaren Idazkaritzako eta Legebiltzarrarekiko Harremanetarako zuzendariarena, zeinaren bidez argitara ematen baita 2023ko martxoaren 30ean Andoaingo Udalarekin sinatutako hitzarmenaren salaketa eta likidazioa, hauxe izanik hitzarmenaren helburua: gizarte-babeseko etxebizitzak sustatzea Andoaingo udal-mugarteko Etxeberrieta, Ama Kandida eta Agirialai eremuetan.

			Euskal Autonomia Erkidegoko Administrazio Orokorrak aipatu den hitzarmenaren salaketa eta likidazioa sinatu du, eta, behar bezalako publikotasuna emateko, hau

			EBAZTEN DUT:

			Artikulu bakarra.– Euskal Herriko Agintaritzaren Aldizkarian argitaratzea 2023ko martxoaren 30ean Andoaingo Udalarekin sinatutako hitzarmenaren salaketa eta likidazioa, hauxe izanik hitzarmenaren helburua: gizarte-babeseko etxebizitzak sustatzea Andoaingo udal-mugarteko Etxeberrieta, Ama Kandida eta Agirialai eremuetan. Hitzarmenaren salaketa eta likidazio hori ebazpen honen eranskin gisa agertzen da.

			Vitoria-Gasteiz, 2026ko irailaren 23a.

			Jaurlaritzaren Idazkaritzako eta Legebiltzarrarekiko Harremanetarako zuzendaria,

			JON IÑAKI URBINA GARCÍA DE VICUÑA.

			

			ERANSKINA, JAURLARITZAREN IDAZKARITZAKO ETA LEGEBILTZARRAREKIKO HARREMANETARAKO ZUZENDARIAREN IRAILAREN 23KO 91/2026 EBAZPENARENA

			AKORDIOA, EUSKAL AUTONOMIA ERKIDEGOKO ADMINISTRAZIO OROKORREKO ETXEBIZITZA ETA HIRI AGENDA SAILAREN ETA ANDOAINGO UDALAREN ARTEKOA, ZEINAREN BIDEZ SALATZEN ETA LIKIDATZEN BAITA ANDOAINGO UDAL-MUGARTEKO ETXEBERRIETA, AMA KANDIDA ETA AGIRIALAI EREMUETAN BABES SOZIALEKO ETXEBIZITZAK SUSTATZEKO 2023AN SINATUTAKO HITZARMENA

			BILDU DIRA:

			Alde batetik, Denis Itxaso González jauna, Eusko Jaurlaritzako Etxebizitza eta Hiri Agendako sailburua.

			Eta bestetik, Andoni Álvarez Lete jauna, Andoaingo alkate-udalburua.

			AGERTU DIRA:

			Lehenengoa, Eusko Jaurlaritzako Etxebizitza eta Hiri Agendako sailburua den aldetik eta Euskal Autonomia Erkidegoko Administrazio Orokorraren ordezkari gisa, Gobernu Kontseiluak 2026ko uztailaren 28an egindako bileran hartutako erabakiaren bidez egintza honetarako baimendua.

			Eta bigarrena, Andoaingo Udaleko alkate-udalburua den aldetik, haren ordezkari gisa, toki-korporazio horretako osoko bilkurak 2026ko uztailaren 16an egindako bileran hartutako erabakiaren bidez egintza honetarako baimendua.

			Bi alderdiek elkarri aitortzen diote hitzarmen hau izenpetzeko beharrezkoa den legezko gaitasun nahikoa dutela, eta, horretarako, honako hau

			ADIERAZI DUTE:

			Lehenengoa.– 2023ko martxoaren 30ean, Euskal Autonomia Erkidegoko Administrazio Orokorrak eta Andoaingo Udalak hitzarmen bat sinatu zuten Andoaingo udal-mugarteko Etxeberrieta, Ama Kandida eta Agirialai eremuetan babes sozialeko etxebizitzak sustatu ahal izateko.

			Bigarrena.– Ondoren, 2025eko apirilaren 9an, Hitzarmenaren Jarraipenerako Batzorde Mistoak bilera egin zuen, eta hainbat puntu adostu zituen.

			Jaso behar zen puntuetako bat hitzarmenean Etxeberrietako eremuarekiko hartutako konpromiso guztiak bertan behera geratu izana zen. Hitzarmena sinatu ondoren erori ziren konpromiso horiek, izan ere Residencial Etxeberrieta S.L. enpresak Andoaingo Udalari jakinarazi zion Etxeberrieta eremuaren jabeekin sinatutako erosketa-hitzarmen pribatu ugari zituela, haren sustatzaile gisa jarduteko xedez titulartasunen gehiengo nahikoa lortzea ahalbidetuko zioketenak.

			Horren ondorioz, hitzarmena sinatu dutenek zuhurtziazko epe bat itxarotea erabaki zuten Residencial Etxeberrieta S.L.k eremuan beharrezkoa den hirigintza gauzatzeari ekin arte, zeina gertatu baitzen Udalean aurkeztean Andoaingo Hiri Antolamenduko Plan Orokorraren Hiri Antolamenduko testu bategineko AI.15.6.1, 15.6.2 eta AD.15.4 azpieremuen Hiri antolamenduko Plan Berezia eta Etxeberrietako 9., 11. eta 13. eraikinak aurri-egoeran deklaratzeko eskaera. Andoaingo Udalak horren berri eman zion Eusko Jaurlaritzari.

			

			Hirugarrena.– Era berean, akta horretan adostu zen 2023ko martxoaren 30eko hitzarmenaren eranskin bat sinatzea, honako puntu hauek formalizatzeko:

			– Etxeberrietako eremuari dagokionez hartutako konpromiso guztiei beren-beregi uko egiteko izapideak egitea, aurreko apartatuan aipatutako arrazoiengatik.

			– HIE 5 Ama Kandida eremuari buruzko jarraipen-aktan jasotako akordio osagarriak, lokalei eta garajeei buruzkoak, jasotzea.

			Laugarrena.– 2026ko urtarrilaren 28an, beste bilera bat egin zuen jarraipenerako batzorde mistoak. Aktan jasotzen denez, 2023ko hitzarmenaren eranskina egitea erabaki zenetik denbora asko igaro den arren, hau da, 2025eko apiriletik, alderdiek ez dute adostu eranskin horrek izan beharko lukeen testua.

			Lehen esandakoagatik, eta adostasunik ez dagoenez, Andoaingo Udalak hitzarmen berri bat formalizatzeko proposamena egin du, baina soilik AIU 5 Ama Kandida eremurako, izan ere, Etxeberrietako konpromisoak –bigarren azalpenean azaldu den bezala– bertan behera geratu dira, eta Agirialaiko eremuari dagokionez, aldiz, beste biak baino txikiagoa denez eta gauzatzeko epeak oso luzeak ditu; beraz, hitzarmena Ama Kandida eremurako bakarrik izatea komeni da.

			Etxebizitza eta Hiri Agenda Sailak onartu egin du proposamen hori, baina hitzarmen berria Andoaingo Udalaren eta VISESAren artean zuzenean bideratzea proposatu du, operazioa bizkorragoa izan dadin.

			Bosgarrena.– Hitzarmenaren Jarraipenerako Batzorde Mistoaren 2026ko urtarrilaren 28ko bileran adostutako konpromisoak formalizatzeko, eta kontuan izanik hemendik aurrera Visesa izango dela Andoaingo Udalarekin hitzarmen berri bat izapidetuko duena, akordio honen bidez EAEko Administrazio Orokorrak eta Andoaingo Udalak 2023ko martxoaren 30eko Hitzarmenean izenpetutako konpromiso guztiak bertan behera uzten dira, AIU 5 Ama Kandida eremuari eta Etxeberrieta eta Agirialai eremuei dagozkienak.

			Seigarrena.– Sektore Publikoaren Araubide Juridikoaren urriaren 1eko 40/2015 Legearen 51. artikuluaren arabera, beren xede diren jarduketak betetzean edo suntsiarazteko arrazoiak gertatzean azkentzen dira hitzarmenak, eta arrazoi horien artean dago sinatzaile guztien ahobatezko erabakia.

			Bi aldeek uste dute lortutako akordioa formalizatu behar dela, eta, horretarako, dokumentu hau sinatzen dute, eta

			ERABAKI DUTE:

			Lehenengoa.– Euskal Autonomia Erkidegoko Administrazio Orokorrak, orduko Lurralde Plangintza, Etxebizitza eta Garraio Sailak eta Andoaingo Udalak 2023ko martxoaren 30ean sinatutako Hitzarmena bertan behera uztea, zeinaren helburua baitzen babes sozialeko etxebizitzen sustapenak ahalbidetzea Andoaingo udalerriko Etxeberrieta, Ama Kandida eta Agirialai eremuetan.

			Bigarrena.– Lankidetza-hitzarmen hori likidatzea, alderdiei likidazio horren ondoriozko betebeharrik eta konpromisorik ezarri beharrik gabe.

			Adostasunez eta fede onez, agiri hau sinatzea, sinaduran adierazitako egunean.

			Egoitza elektronikoa, 2026ko uztailaren 30a.

			Andoaingo Udaleko alkate-udalburua,

			ANDONI ÁLVAREZ LETE.

			Etxebizitza eta Hiri Agendako sailburua,

			DENIS ITXASO GONZÁLEZ.

